### NN 19/2023 (17.2.2023.), Obvezatne upute broj LN I – redoslijed izbornih radnji i tijek rokova za provedbu prijevremenih izbora za općinskog načelnika Općine Kalnik

DRŽAVNO IZBORNO POVJERENSTVO REPUBLIKE HRVATSKE

333

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 16. veljače 2023. donijelo je

OBVEZATNE UPUTE BROJ LN I

REDOSLIJED IZBORNIH RADNJI I TIJEK ROKOVA ZA PROVEDBU PRIJEVREMENIH IZBORA ZA OPĆINSKOG NAČELNIKA OPĆINE KALNIK

1. Odlukom Vlade Republike Hrvatske o raspisivanju prijevremenih izbora za općinskog načelnika Općine Kalnik, klasa: 022-03/23-04/41, urbroj: 50301-21/21-23-2, od 16. veljače 2023., raspisani su prijevremeni izbori za općinskog načelnika Općine Kalnik (dalje: prijevremeni izbori).

Odluka Vlade Republike Hrvatske stupa na snagu 23. veljače 2023.

Prijevremeni izbori će se održati u nedjelju, 26. ožujka 2023.

2. Rokovi teku od

24. veljače 2023. u 00:00 sati.

3. Prijedlozi kandidatura za izbor općinskog načelnika Općine Kalnik moraju prispjeti Općinskom izbornom povjerenstvu Općine Kalnik u roku od 14 dana od dana stupanja na snagu odluke o raspisivanju prijevremenih izbora, dakle do

9. ožujka 2023. do 24:00 sata.

(članak 21. stavak 1. Zakona)

4. Općinsko izborno povjerenstvo Općine Kalnik sastavit će i objaviti zbirnu listu pravovaljano predloženih kandidatura za izbor općinskog načelnika Općine Kalnik (dalje: zbirna lista), u lokalnim sredstvima javnog priopćavanja i tisku, na oglasnoj ploči i mrežnoj stranici Općine Kalnik u roku od 48 sati od isteka roka za kandidiranje, dakle do

11. ožujka 2023. do 24:00 sata.

(članak 26. stavak 1. Zakona)

5. Općinsko izborno povjerenstvo Općine Kalnik dostavit će Državnom izbornom povjerenstvu zbirnu listu radi objave cjelovite informacije o svim kandidaturama.

Objava Državnog izbornog povjerenstva ne predstavlja izbornu radnju u smislu zaštite izbornog prava.

(članak 26. stavak 2. Zakona)

6. Izborna promidžba počinje danom objave zbirne liste te traje zaključno do 24 sata prije dana održavanja prijevremenih izbora, dakle do

24. ožujka 2023. do 24:00 sata.

(članak 35. stavak 1. Zakona)

7. Zabrana izborne promidžbe (izborna šutnja), javno predstavljanje i obrazlaganje izbornih programa sudionika biračima, nagovaranje birača da glasuju za određenog kandidata, objavljivanje procjena izbornih rezultata, kao i objavljivanje prethodnih, neslužbenih rezultata prijevremenih izbora, izjava i intervjua sudionika izborne promidžbe te navođenje njihovih izjava ili pisanih djela traje

od 25. ožujka 2023. u 00:00 sati

do 26. ožujka 2023. u 19:00 sati.

(članak 35. stavak 3. Zakona)

8. Općinsko izborno povjerenstvo Općine Kalnik objavit će koja su biračka mjesta određena s naznakom koji birači imaju pravo glasovati na pojedinim biračkim mjestima, najkasnije 15 dana prije dana održavanja prijevremenih izbora, dakle do

10. ožujka 2023. do 24:00 sata.

(članak 69. stavak 1. Zakona)

9. Političke stranke dužne su odrediti članove pojedinih biračkih odbora i dostaviti njihova imena Općinskom izbornom povjerenstvu Općine Kalnik najkasnije 12 dana prije održavanja prijevremenih izbora, dakle do

13. ožujka 2023. do 24:00 sata.

(članak 42. stavak 6. Zakona)

Ako političke stranke ne odrede članove pojedinih biračkih odbora odnosno ako prijedlozi za imenovanje članova biračkih odbora ne prispiju Općinskom izbornom povjerenstvu Općine Kalnik u zadanom roku, Općinsko izborno povjerenstvo Općine Kalnik samostalno će odrediti članove biračkih odbora.

(članak 42. stavak 6. Zakona)

10. Općinsko izborno povjerenstvo Općine Kalnik mora imenovati članove biračkih odbora najkasnije 10 dana prije dana održavanja prijevremenih izbora, dakle do

15. ožujka 2023. do 24:00 sata.

(članak 44. stavak 2. Zakona)

11. Glasovanje traje neprekidno

26. ožujka 2023. od 7:00 do 19:00 sati.

Biračka mjesta se zatvaraju u 19:00 sati. Biračima koji su se zatekli na biračkom mjestu omogućit će se glasovanje i nakon 19:00 sati.

(članak 74. Zakona)

12. Birački odbori moraju u što kraćem roku dostaviti zapisnike o svom radu s ostalim izbornim materijalom Općinskom izbornom povjerenstvu Općine Kalnik, a najkasnije u roku od 12 sati od zatvaranja biračkih mjesta, dakle do

27. ožujka 2023. do 7:00 sati.

(članak 65. Zakona)

13. Općinsko izborno povjerenstvo Općine Kalnik utvrdit će rezultate glasovanja na biračkim mjestima na svom području najkasnije u roku 24 sata od zatvaranja biračkih mjesta, dakle do

27. ožujka 2023. do 19:00 sati.

14. Općinsko izborno povjerenstvo Općine Kalnik objavljuje bez odgode rezultate izbora sukladno člancima 101. i 102. Zakona.

(članci 101. i 102. Zakona)

15. Zaštita izbornog prava ostvaruje se u skladu s odredbama članaka 127. do 133. Zakona.

16. Ove Obvezatne upute objavit će se u »Narodnim novinama«, a stupaju na snagu 23. veljače 2023.

17. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-03/23-01/05

Urbroj: 507-03/08-23-1

Zagreb, 16. veljače 2023.

Predsjednik
 mr. sc. Radovan Dobronić, v. r.